Antrenorul formaţiei de fotbal FCSB, Elias Charalambous, a declarat, duminică seara, în conferinţa de presă de la finalul partidei cu FC Rapid, pierdute cu 0-2, că după ce şi-au adjudecat titlul jucătorii săi au fost mai relaxaţi.
„Atunci când câştigi campionatul, după ce sărbătoreşti, e normal ca mental să fii mai relaxat. Pe de altă parte ştim că trebuie să fim profesionişti până la sfârşit. Am spus înainte de meci că vreau să câştigăm pentru a încheia cum se cuvine acest sezon minunat. Din păcate nu am reuşit să câştigăm, dar să nu uităm ceea ce au făcut aceşti băieţi de-a lungul sezonului. Au câştigat campionatul, iar atunci când eşti campion, eşti cel mai bun”, a spus antrenorul.
„Astăzi am vrut să îi văd în teren şi pe jucătorii mai tineri, să văd nivelul la care sunt. Acum urmează o perioadă de pauză, însă apoi, în următorul sezon, trebuie să rămânem umili şi să muncim în continuare”, a adăugat Charalambous.
Tehnicianul nu a dorit să ofere informaţii privind transferurile pe care le doreşte în perspectiva următorului sezon: „Trebuie să vorbesc mai întâi cu conducerea clubului şi apoi vom putea să spunem mai multe”.
Rapid Bucureşti a învins-o FCSB cu scorul de 2-0 (2-0), duminică seara, pe teren propriu, în ultimul meci din etapa a 10-a a play-off-ului Superligii de fotbal.